**Oshkosh L-ATV** (**Light Combat Tactical All Terrain Vehicle**) on kevyehkö monikäyttöinen panssariajoneuvo, joka voitti Yhdysvaltain asevoimien Joint Light Tactical Vehicle -ohjelman.

Historia
--------

Joint Light Tactical Vehicle -ohjelma (JLTV) käynnistettiin 2000-vuodikymmenen lopulla, koska Yhdysvaltain armeijan pääasiallinen taktinen ajoneuvo oli hyvin heikosti panssaroitu Humvee. Irakin sodassa tienvarsipommeista muodostui suuri uhka, jota vastaan käynnistettiin MRAP-ohjelma. MRAPit olivat hyvin suojattuja, mutta raskaita ja kömpelömpiä liikkumaan. JLTV-ohjelma käynnistettiin kehittämään Humveet korvaava yleiskäyttöinen ajoneuvo, joka olisi hyvin suojattu, mutta kevyt. Myöhemmin kaikkien Humveiden korvaamisesta luovuttiin ja tyydyttiin korvaamaan vain osa.

JLTV-ohjelmassa kilpailivat useiden valmistajien ajoneuvot. Elokuussa 2015 Oshkoshin ajoneuvo valittiin voittajaksi. Ajoneuvoja on tilattu useissa erissä ja niitä on tarkoitus ostaa kymmeniä tuhansia. Maavoimat ja merijalkaväki ovat tilanneet eniten ajoneuvoja, mutta muutkin puolustushaarat saavat niitä pienemmissä määrissä. Ajoneuvoja on myyty paljon myös ulkomaille.

Suunnittelu
-----------

L-ATV on paremmin suojattu kuin lisäpanssareilla varustetut Humveet ja yhtä hyvin suojattu kuin alkuperäiset MRAPit, mutta on MRAPeja huomattavasti kevyempi ja pienempi. Ajoneuvoon voi asentaa modulaarisesti lisäpanssarointipaketteja. Ajoneuvo on vakiona aseistamaton, mutta se voidaan aseistaa esimerkiksi kevyellä tai raskaalla konekiväärillä, automaattisella kranaatinheittimellä tai panssarintorjuntaohjuksilla. Nämä aseet voivat olla joko manuaalisesti käytettyjä tai kauko-ohjattuun asetorniin sijoitettuja.

JLTV-perheen ajoneuvoilla on kolme perusrakennetta: Utility/JLTV-UTL (hyötykäyttö), Close Combat Weapons Carrier/JLTV-CCWC (lähitaisteluasealusta) ja General Purpose/JLTV-GP (yleiskäyttö). Utility on kaksiovinen ja muut neliovisia. L-ATV:stä on myös ambulanssiversio, mutta sitä ei luokitella osaksi JLTV:tä.

Yhdysvaltain asevoimien käytössä L-ATV:stä on seuraavat mallit:

* **M1278 Heavy Guns Carrier** (JLTV-GP -perusrakenne) – aseistettu tulitukeen
* **M1279 Utility** (JLTV-UTL -perusrakenne) – tavaran kuljettamiseen
* **M1280 General Purpose** (JLTV-GP -perusrakenne) – yleiskäyttö
* **M1281 Close Combat Weapons Carrier** (JLTV-CCWC -perusrakenne) – mahdollista aseistaa eri tehtäville

Käyttäjät
---------

Liettualainen L-ATV vuonna 2021
Useat maat ovat tehneet tilauksia 2010-luvun lopulla ja 2020-luvun alussa. Ajoneuvoja on toimitettu Euroopan maihin pääosin 2020-luvun alkuvuosista lähtien.

* Belgia: 322 tilattu, sisältää johtamis- ja yhteysajoneuvoja sekä ambulansseja
* Brasilia: 12 merijalkaväen käytöön
* Israel: ainakin 75 tilattu joulukuussa 2023
* Liettua: 500 tilattu
* Mongolia: julkistamaton määrä tilattu
* Montenegro: 67 tilattu
* Pohjois-Makedonia: 33 tilattu
* Romania: 129 tilattu
* Slovakia: 160 tilattu
* Slovenia: 129 tilattu, tavoitteena hankkia yhteensä 161
* Yhdysvallat: noin 20 000 toimitettu, kymmeniä tuhansia lisää suunniteltu

Lähteet
-------

1. ↑  JLTV Oshkosh L-ATV Joint Light Tactical Vehicle data *Army Recognition*.  20.1.2024. Viitattu 9.3.2024. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Oshkosh L-ATV